Minenn vrun[t]likenn groyt vnde wes dat jk gudes vormach stedes thouoren. Ersamen vnde wolwyszedenn, besunderlike gu[n]stighe gude frunde, also jwe erlicheyt jn summyghen scryfftenn berorende vnde vorclarende is, dat jk van jwer leffte weghen wolentfanghen hebbe vnde gans vterliken woluornomen van mynes heren weghen gy vormeldende synn, wu Hans Bachghe den jwen vnde jwen jnwoneren vordret, schaden vnde homoyt szal bewyset hebben, dar he gans ernstliken neyn tho secht, welker vnde sodant buten mynes heren wylle vnde wytlickheyt gheschen were, jk befruchtende sy, de jwen de rechte warheyt vnde rede nycht genszliken vor jw vpghedecket hebben, vmme des na mynen hosten beghere sulke, den sodan schade vnde homoyt gheschen is, my benalen wyllen hyr tho rechte, Hans Bachghe oen na wonlikem ghebortte oen hyr szal tho rechte stan vnde sodan klegher hyr oem dergheliken. Hefft Hans Bachghe den jwen wes vnrecht offte tho kort ghedan, dat bewyszlick is, dat mynes heren wordicheyt den jwen gans wol gutliken vornoyghen vnde wedder thokeren wert, vormode my gans, wen jwe leffte worde vor stan vnde recht jrkennen wu de szake gheleyghen synt, dat sodaner scryffte vnde sendynghe claghe nycht meer vm sodant van noden were. Also is ok myne bede vnde begher, gy my wyllen laten benalen de twe, den du&#x0364;t boyt personliken tho hort, dat hyr thorstede is vnde woluorwart vngheszeret is; wente sze hyr suluen erschynen vnde bewys doen, dat se na tómelikem szede vnde older wonheyt vtwyssynghe na des rykes priueleyge se vp behorliken stromen vorkert vnde ghekopslaget hebben, so myn werdighe here oen dat or gensliken jn guder truwe gans go&#x0364;tliken vnde fruntliken wedder tho keren vnde wedder geuen wyl. Ghescreuen vp Wyborch vnder mynen syngnyt des mydweken na sunte Oleue jn dem xcij jare. Titke Bachghe. Adress: Den ersamenn vnnde wolwyszeden borgermesterenn vnde ratmanenn der stad Reuell, synenn besunderenn guden frunden.